
Text rozhodnutia
Súd: Krajský súd Prešov Spisová značka: 2S/35/2015 Identifikačné číslo súdneho spisu: 8015200859 Dátum vydania rozhodnutia: 21. 06. 2016 Meno a priezvisko sudcu, VSÚ: JUDr. Katarína Morozová Nemcová ECLI: ECLI:SK:KSPO:2016:8015200859.2 Uznesenie Krajský súd v Prešove v právnej veci žalobcu O.. E. G., nar. XX.XX.XXXX, trvale bytom R. XXX/XX, XXX XX T., právne zastúpeného JUDr. Štefanom Kseňákom, advokátom so sídlom v Košiciach, Park Angelinum 4, 040 01 Košice, proti žalovanému Poľovníckej spoločnosti Gerlach Batizovce, Štúrova 61/27, 059 35 Batizovce, IČO: 42 238 099, právne zastúpenej Advokátskou kanceláriou JUDr. Marcel Mašan, s.r.o. so sídlom vo Veľkom Slavkove, adresa na doručovanie Hviezdoslavova 2, 058 01 Poprad, o zrušenie uznesenia členskej schôdze Poľovníckej spoločnosti Gerlach Batizovce konanej dňa 02. júla 2015, na základe žaloby jednohlasne takto r o z h o d o l : P o s t u p u j e vec vecne a miestne príslušnému Okresnému súdu v Poprade. o d ô v o d n e n i e : Žalobou zo dňa 02. septembra 2015 sa žalobca domáhal zrušenia uznesenia členskej schôdze Poľovníckej spoločnosti Gerlach Batizovce so sídlom Štúrova ul. 61/27 Batizovce, konanej dňa 02. júla 2015. Žalobca dôvodil tým, že je členom poľovníckej organizácie PS Gerlach Batizovce a dňa 02.07.2015 sa konala členská schôdza, na ktorú nebol pozvaný, aj napriek tomu sa dožadoval účasti na tejto členskej schôdzi osobnou účasťou v budove, kde sa táto konala, čo mu bolo zabránené. Argumentoval ďalej tým, že v súčasnosti prebieha na Okresnom súde v Poprade konanie pod sp. zn. 21C/317/2015 o určenie členstva v Poľovníckej spoločnosti Gerlach Batizovce, ktorého predmetom je doručený list z 15.05.2015, ktorým mu bolo oznámené, že na základe nálezu DR je jeho členstvo v Poľovníckej spoločnosti Gerlach Batizovce neplatné. Následne mu bol doručený list z 01.06.2015, v ktorom je uvedená zmena obsahu ...oznámená strata členstva..., čo sa malo stať na základe uznesenia členskej schôdze z 27.02.2015. Žalobca podal preto predmetnú určovaciu žalobu, ktorá je vedená na Okresnom súde Poprad pod sp. zn. 21C/317/2015, v ktorom konaní bolo vydané uznesenie č.k. 21C/317/2015-33 zo dňa 21.07.2015, ktorým súd predbežným opatrením nariadil Poľovníckej spoločnosti Gerlach Batizovce umožniť žalobcovi nerušený výkon práv člena Poľovníckej spoločnosti Gerlach Batizovce. Rozhodnutie súdu I. stupňa potvrdil Krajský súd v Prešove uznesením pod sp. zn. 19Co/260/2015-74 dňa 08. septembra 2015. Žalobca vydaním uznesenia členskej schôdze z 02.07.2015, nemožnosťou zúčastniť sa na rokovaní predmetnej členskej schôdze, ako aj ďalších zvolaných členských schôdzí a nesprístupnením zápisníc žalovaného z členských schôdzí, toto konanie žalovaného považuje za závažnú ujmu a preto žiada zrušiť uznesenie členskej schôdze žalovaného z 02.07.2015. Krajský súd vyzval žalovaného na vyjadrenie, ako aj na predloženie Stanov Poľovníckej spoločnosti Gerlach Batizovce a zistil, že v predmetnej veci nie je oprávnený konať. Podľa § 244 ods. 1 zák. č. 99/1963 Zb. Občianskeho súdneho poriadku (ďalej len O.s.p.) v správnom súdnictve preskúmavajú súdy na základe žalôb alebo opravných prostriedkov zákonnosť rozhodnutí a postupov orgánov verejnej správy. Podľa § 244 ods. 2 O.s.p. v správnom súdnictve preskúmavajú súdy zákonnosť rozhodnutí a postupov orgánov štátnej správy, orgánov územnej samosprávy, ako aj orgánov záujmovej samosprávy a ďalších právnických osôb, ako aj fyzických osôb, pokiaľ im zákon zveruje rozhodovanie o právach a povinnostiach fyzických a právnických osôb v oblasti verejnej správy (ďalej len "rozhodnutie správneho orgánu"). Podľa § 244 ods. 3 O.s.p. rozhodnutiami správnych orgánov sa rozumejú rozhodnutia vydané nimi v správnom konaní, ako aj ďalšie rozhodnutia, ktoré zakladajú, menia alebo zrušujú oprávnenia a povinnosti fyzických alebo právnických osôb alebo ktorými môžu byť práva, právom chránené záujmy alebo povinnosti fyzických osôb alebo právnických osôb priamo dotknuté. Postupom správneho orgánu sa rozumie aj jeho nečinnosť. Z týchto ustanovení vyplýva, že obsahom činnosti súdov v rámci správneho súdnictva (piata časť O.s.p.) je skúmanie zákonnosti rozhodnutí a postupov orgánov správy, a to štátnej, záujmovej alebo orgánov samosprávy, ale prípadne aj právnických a fyzických osôb, avšak len v prípade, že v zmysle zákona rozhodujú o právach a povinnostiach fyzických alebo právnických osôb a aj to len v oblasti verejnej správy. Pokiaľ ide skúmanie rozhodnutí týchto správnych orgánov musí ísť o rozhodnutia vydané v správnom konaní, resp. pri výkone verejnej správy, ktorými sa zakladajú, menia alebo zrušujú oprávnenia a povinnosti, ale ktorými môžu byť práva, právom chránené záujmy alebo povinnosti fyzických a právnických osôb dotknuté. Z uvedeného dôvodu krajský súd skúmal povahu žalovaného z hľadiska, či ide o správny orgán, resp. či v prípade napadnutých rozhodnutí ide o rozhodnutia (akty) vydané pri výkone verejnej správy. Poľovnícka spoločnosť Gerlach Batizovce je zapísaná v centrálnom registri poľovníckych organizácií v zmysle zákona č. 274/2009 Z.z. o poľovníctve a vykonáva svoju činnosť v územnej pôsobnosti OLÚ v Poprade a je registrovaná podľa sídla spoločnosti pod IČO: 422 380 99. Podľa § 32 ods. 1 na účely tohto zákona sa poľovníckou organizáciou rozumie právnická osoba zriadená podľa tohto zákona, ktorá a) je organizáciou, ktorá nie je založená na účel dosiahnutia zisku, ktorá združuje občanov Slovenskej republiky, ktorí sú držiteľmi poľovných lístkov, a iné fyzické osoby na účel ochrany a presadzovania oprávnených záujmov svojich členov na úseku poľovníctva, b) má sídlo na území Slovenskej republiky, c) je zapísaná v centrálnom registri, ktorý vedie ministerstvo, d) riadi svoju činnosť stanovami, ktoré musia byť v súlade s týmto zákonom a ostatnými, všeobecne záväznými právnymi predpismi. Podľa § 33 ods. 1 zákona poľovnícka organizácia vzniká registráciou dňom, ku ktorému je zapísaná do centrálneho registra poľovníckych organizácií, ak v tomto zákone nie je ustanovené inak. Na základe uvedených zákonných ustanovení je možné dospieť k záveru, že predstavuje subjekt záujmovej samosprávy, keďže pre jej vznik je nevyhnutné splniť zákonom predpísané podmienky, rovnako jej pôsobenie je regulované zákonom, a pritom združuje osoby na účel ochrany a presadzovania záujmov svojich členov na úseku poľovníctva. Teda pôsobí v oblasti, ktorá je záujmovou samosprávou, a tak je v tomto ponímaní správnym orgánom. V predmetnej veci je napadnuté uznesenie členskej schôdze Poľovníckej spoločnosti Gerlach Batizovce zo dňa 02.07.2015 s riadne schváleným programom rokovania pod bodmi 1) - 7), v ktorom nie je žiadny bod, ktorý by sa výslovne týkal členstva žalobcu. Súd v tejto súvislosti poukazuje na to, že uznesenie členskej schôdze žalovaného nie je rozhodnutím správneho orgánu, nakoľko sa ním nezakladajú, nemenia ani nerušia oprávnenia a povinnosti žalobcu, ani samotným uznesením nemôžu byť práva, právom chránené záujmy alebo povinnosti žalobcu dotknuté. Predmetné uznesenie členskej schôdze aj napriek tej skutočnosti, že je výsledkom činnosti správneho orgánu, nie je možné podľa názoru súdu preskúmať v rámci správneho súdnictva. Obsahom schváleného uznesenia sú jednotlivé body, ktorých predmetom rokovania je vnútorná organizácia fungovania poľovníckej spoločnosti, správy o činnosti výboru, poľovného hospodárstva v zmysle § 32 ods. 1 písm. d) Zákona o poľovníctve, ktorým sa Poľovnícka spoločnosť Gerlach Batizovce riadila vo svojej činnosti v čase konania spornej členskej schôdze. Žalobou je teda napadnutý taký akt žalovaného, ktorým nedošlo k zásahu do práv, právom chránených záujmov alebo povinností žalobcu, ale ktorým došlo k postupu podľa vnútorných predpisov žalovaného. Z tohto dôvodu nemožno v prípade tohto uznesenia hovoriť o akte správneho orgánu, ktorým by vykonával svoju právomoc v oblasti verejnej správy, teda pôsobil svojou právomocou navonok voči fyzickým alebo právnickým osobám. Vzhľadom na to, toto uznesenie nie je možné preskúmať v správnom súdnictve, ale iba v konaní pred súdom podľa ustanovení prvej až štvrtej časti Občianskeho súdneho poriadku. Na toto konanie sú vecne príslušné okresné súdy. Miestne príslušným je súd účastníka, proti ktorému návrh smeruje (§ 84 O.s.p.). Žalovaný má sídlo v Batizovciach, ktoré sú v obvode Okresného súdu Poprad. Podľa § 250d ods. 2 O.s.p. ak predseda senátu zistí, že súd nie je vecne alebo miestne príslušný, postúpi vec uznesením príslušnému súdu. Vzhľadom na uvedené skutočnosti a právnu úpravu, krajský súd postúpil uvedenú vec vecne a miestne príslušnému Okresnému súdu v Poprade. Poučenie: Proti tomuto uzneseniu nie je prípustné odvolanie.

